Хафез
Снощи сънен в механата се отбих…

Превод от персийски (фарси): Йордан Милев, 1969

chitanka.info

Снощи сънен в механата се отбих за чаша вино —

мойта власеница бяла беше замърсена с вино.

И килимът… Но пристигна младият винотърговец

и ми каза: „Събуди се, пътнико сънлив, със вино!

Освежи се и тогава в Харабат иди, уверен,

докато и теб изцапа този манастир със вино.

Зарад сладки устни колко пъти ще преливаш тихо

своя елексир душевен във това червено вино?

Старостта прекарай чисто! Нека твоите награди

от младежките години да не се зацапат с вино.

Изподавиха се много във това море любовно,

но не се изцапа никой със безсмъртното му вино.

Чист бъди! И от герана на природата излизай,

че не ще намериш мира в замърсеното му вино!“

Аз му казах: „Не е грешно най-любимото си цвете

в пролетта да го поръсиш с чисто животворно вино!“

А пък той: „Хафез, иди си! Ум на умните не давай.

Стига, стига с тази милост, пълна с упреци и вино!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.